SELETUSKIRI

1. ETTEPANEKU TAUST

• Ettepaneku põhjused ja eesmärgid

Kliimamuutused on piiriülene probleem, mida ei saa lahendada ainult riiklikul või kohalikul tasandil. Alates 1992. aastast on EL teinud tööd, et arendada välja ühised lahendused ja edendada ülemaailmset tegevust kliimamuutuste vastu võitlemise valdkonnas.

Pariisi kokkulepe võeti vastu Ühinenud Rahvaste Organisatsiooni kliimamuutuste raamkonventsiooni (UNFCCC) osaliste konverentsi 21. istungjärgul, mis toimus 2015. aasta detsembris Pariisis. Kokkuleppes on seatud pikaajaline eesmärk ja selles on öeldud, et maakasutuse ja metsamajandamise panus on kliimamuutuste leevendamise pikaajaliste eesmärkide saavutamisel otsustava tähtsusega.

Käesoleva ettepanekuga rakendatakse ka ELi poolt Pariisi kliimakokkuleppe alusel võetud kohustused. 10. juunil 2016 esitas komisjon ettepaneku, mille kohaselt EL peaks ratifitseerima Pariisi kokkuleppe. See ettepanek tehti pärast seda, kui komisjon oli Pariisi kokkulepet hinnanud.

Euroopa Ülemkogu suuniseid maakasutuse, maakasutuse muutuse ja metsanduse (LULUCF) lisamise kohta ELi 2030. aasta kliima- ja energiapoliitika raamistikku on kajastatud ka ELi kavatsetavas riiklikult kindlaksmääratud panuses. EL teatas, et tema eesmärk on kõiki majandussektoreid hõlmav heitkoguste vähendamine võrreldes baasaastaga (absoluutarvudes), kusjuures liidusiseseid heitkoguseid vähendatakse vähemalt 40 % ja hõlmatud on 100 % ELi heitkogustest. LULUCF-iga seoses lisati, et „poliitilised suunised selle kohta, kuidas maakasutus, maakasutuse muutus ja metsandus 2030. aasta kasvuhoonegaaside heitkoguste vähendamise raamistikku lisatakse, luuakse niipea, kui see on tehniliselt võimalik, kuid igal juhul enne 2020. aastat“.

Käesoleva ettepaneku eesmärk on määrata kindlaks, kuidas LULUCFi sektor kaasatakse alates 2021. aastast ELi kliimapoliitika raamistikku. Sinnani on ELile ja igale liikmesriigile Kyoto protokolliga kehtestatud piirangud, sest nad peavad tagama, et LULUCFi sektor ei põhjusta täiendavaid heitkoguseid. Kyoto protokoll aegub aga 2020. aasta lõpus. Seega tuleb LULUCFi sektori haldamist edasi arendada ELi siseselt.

• Kooskõla poliitikavaldkonnas praegu kehtivate õigusnormidega

Kehtiv ELi 2020. aasta kliimapoliitika raamistik hõlmab enamikku sektoritest ja kasvuhoonegaasidest. See koosneb kahest põhielemendist:

(a)ELi heitkogustega kauplemise süsteem (ELi HKS);

(b)ELI HKSist välja jäävaid sektoreid käsitletakse jõupingutuste jagamise otsuses.

Edu 2020. aasta eesmärkide saavutamisel tagavad määruses (EL) nr 525/2013 sätestatud iga-aastased aruandekohustused ja vastavuskontrollid.

LULUCFi sektori kasvuhoonegaaside heide ja selle sidumine on kuni 2020. aastani hõlmatud ainult Kyoto protokollist tulenevate rahvusvaheliste kohustustega. Kehtivat LULUCFi otsust (529/2013/EL) juba rakendatakse ja 2020. aastaks luuakse seeläbi täiustatud arvestussüsteemid. Ilma kõnealust rakendamist konsolideeriva ja pärast 2020. aastat kohaldatavaid eeskirju määratleva õigusraamistikuta võib viis, kuidas LULUCFi sektor üldisesse raamistikku lisataks, olla ELi eri liikmesriikides väga erinev. Liikmesriigiti erinevad aruandlus- ja arvestuseeskirjad avaldaksid negatiivset mõju ühtse turu optimaalsele toimimisele.

• Kooskõla muude liidu tegevuspõhimõtetega

Õigusakti ettepanek LULUCFi lisamise kohta ELi 2030. aasta kliima- ja energiapoliitika raamistikku on oluline osa komisjoni vastupidava energialiidu ja tulevikku suunatud kliimamuutustepoliitika strateegiast, toetades selle CO2-heite vähendamise aspekti. Ettepanekut on vaja ka Euroopa Ülemkogu poolt 2014. aasta oktoobris heakskiidetud aastani 2030 ulatuva kliima- ja energiapoliitika integreeritud raamistiku lõplikuks väljakujundamiseks.

Ühinenud Rahvaste Organisatsiooni kliimamuutuste raamkonventsioonist ja Kyoto protokollist tulenevate rahvusvaheliste eeskirjade kohaselt toimub biomassi kasutusest tulenevaid heitkoguseid käsitlev aruandlus ja arvestus LULLUCFi all, st biomassi kasutamine energeetikasektoris on nullväärtusega. Sel viisil välditakse heitkoguste topeltarvestust.

2. ÕIGUSLIK ALUS, SUBSIDIAARSUS JA PROPORTSIONAALSUS